CELEX: 52011PC0491
Language: hu
Date: 2011-08-17
Title: Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Portugália „EGF/2010/026 PT/Rohde” referenciaszámú kérelme)

|
			
		
		
		52011PC0491
		
			Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Portugália „EGF/2010/026 PT/Rohde” referenciaszámú kérelme) /* COM/2011/0491 végleges */
			
				
		
		
			
			   	INDOKOLÁS
A költségvetési fegyelemről és a
pénzgazdálkodás hatékonyságáról és eredményességéről szóló, az Európai
Parlament, a Tanács és a Bizottság között létrejött, 2006. május 17-i
intézményközi megállapodás[1]
28. pontja a pénzügyi keret vonatkozó fejezeteinek felső korlátain
felül, egy rugalmassági mechanizmus révén, legfeljebb évi
500 millió EUR erejéig lehetővé teszi az Európai Globalizációs
Alkalmazkodási Alap (a továbbiakban: EGAA) igénybevételét.
Az Alapból való hozzájárulásokra vonatkozó
szabályokat az Európai Globalizációs Alkalmazkodási Alap létrehozásáról szóló,
2006. december 20-i 1927/2006/EK európai parlamenti és tanácsi rendelet[2] tartalmazza.
2010. november 26-án Portugália a Rohde
Sociedade Industrial de Calçado Luso-Alemã, Lda (a továbbiakban: Rohde)
vállalatnál történt elbocsátásokat követően, „EGF/2010/026 PT/Rohde”
referenciaszámmal kérelmet nyújtott be az EGAA-ból igénybe vehető pénzügyi
hozzájárulás iránt.
A kérelem alapos vizsgálata után a Bizottság
az 1927/2006/EK rendelet 10. cikke alapján megállapította, hogy a
pénzügyi hozzájárulásnak a rendeletben megállapított feltételei teljesülnek.
A KÉRELEM ÖSSZEFOGLALÁSA ÉS ELEMZÉS
 Főbb adatok: ||   
 EGAA-referenciaszám || EGF/2010/026 
 Tagállam || Portugália 
 2. cikk || a) 
 Elsődlegesen érintett vállalat || Rohde - Sociedade Industrial de Calçado Luso-Alemã, Lda. 
 Beszállítók és az ellátási lánc következő szintjein álló termelők || 0 
 Referencia-időszak || 2010.5.19. –2010.9.19. 
 A személyre szabott szolgáltatások kezdetének időpontja || 2010.5.20. 
 A kérelem benyújtásának időpontja || 2010.11.26. 
 A referencia-időszakban történt elbocsátások száma || 974 
 Elbocsátások száma a referencia-időszak előtt és után || 0 
 Összes támogatható elbocsátás || 974 
 A támogatandó elbocsátott munkavállalók száma || 680 
 A személyre szabott szolgáltatásokhoz kapcsolódó kiadások (EUR) || 2 135 000 
 Az EGAA végrehajtásához kapcsolódó kiadások[3] (EUR) || 95 000 
 Az EGAA végrehajtásához kapcsolódó kiadások (%) || 4,26 
 Teljes költségvetés (EUR) || 2 230 000 
 EGAA-hozzájárulás EUR-ban (65 %) || 1 449 500 
1.                      
A kérelmet 2010. november 26-án
nyújtották be a Bizottságnak, és 2011. május 19-ig további
információkkal egészítették ki.
2.                      
A kérelem az 1927/2006/EK rendelet 2. cikkének
a) pontja szerint eleget tesz az EGAA igénybevételéhez szükséges
feltételeknek, és benyújtása a rendelet 5. cikkében említett 10 hetes
határidőn belül megtörtént.
Az elbocsátások és a
világkereskedelemben a globalizáció hatására bekövetkezett fő strukturális
változások, illetve a globális pénzügyi és gazdasági válság közötti kapcsolat
3.                      
Annak bizonyítására, hogy az elbocsátások
összefüggésben vannak a pénzügyi és gazdasági világválsággal, Portugália
hangsúlyozta, hogy a világválság súlyos csapást mért a ruha- és cipőipari
ágazatra. Ezek az ágazatok nagyon érzékenyek a külső tényezőkre,
például a vásárlóerő csökkenésére. A gazdasági recesszió negatív hatást
gyakorolt a munkaerőpiacra, emelkedett a munkanélküliség, és ez a
fogyasztói bizalmat is befolyásolta. Ennek következményeként a termelőipari
ágazatokban erőteljesen visszaesett az értékesítés és termelés. A portugál
hatóságok jelentése alapján Portugália GDP-je 2008 utolsó két negyedévében és
2009-ben egyaránt csökkent (a Banco de Portugal szerint mintegy 4%-os
mértékben). A ruha- és cipőipari ágazat az export csökkenéséről
számolt be (24 millió EUR a ruha- és 6 millió EUR mértékben a cipőipar esetén).
A portugál lábbelik exportja 2009-ben az előző évhez viszonyítva
6,4 %-kal, 1207 millió EUR-ra csökkent. 
4.                      
A Rohde vállalat az intenzívebb verseny okozta
nehézségek ellenére is megőrizte stabil piaci pozícióját, miközben Kína
globális vezető szerepre tett szert az ágazatban, valamint Vietnám, India
és Indonézia szerepe is megnőtt. A Rohde helyzetét azonban rontotta az
eladások csökkenése, így a Rohde pozíciója meggyengült az európai piacon. A
válság és a beruházási kapacitás ebből adódó csökkenése miatt a
németországi schwalmstadti székhelyű anyavállalat végül csődbe ment. 
5.                      
A Rohde Group számára pénzügyi helyreállítási
tervet készítettek, amely alapján a vállalatot a Square Four és a Morgan
Stanley befektetési bank által létrehozott közös vállalat vette meg a Rohde és
a termelés fenntartása érdekében. A portugáliai üzemben a tervek szerint
megtartották volna a gyártást. A vállalatcsoport végül azonban jelentős
leépítést hajtott végre. E körülmények – köztük az anyavállalattól származó
megrendelések csökkenése – hatással voltak a portugáliai Santa Maria de
Feirában található Rohde gyár működésére, és 2009 szeptemberében
fizetésképtelenségi eljárás indult, amely a gyár bezárásához és a dolgozók
elbocsátásához vezetett. 
Az elbocsátások számának igazolása és a
2. cikk a) pontjában előírt kritériumok teljesítése
6.                      
Portugália e kérelmet az 1927/2006/EK rendelet
2. cikkének a) pontjában meghatározott beavatkozási kritériumok
alapján nyújtotta be, amelyek szerint az alapból akkor lehet támogatást
nyújtani, ha egy négyhónapos időszak alatt egy tagállamban működő
vállalattól – beleértve annak beszállítóit és az ellátási lánc következő
szintjein álló termelőket – legalább 500 munkavállalót elbocsátanak.
7.                      
A kérelem arra hivatkozik, hogy a 2010. május 19.
és 2010. szeptember 19. közötti négyhónapos referencia-időszakban
974 főt[4]
bocsátottak el a Rohde vállalattól. Valamennyi elbocsátást az 1927/2006/EK
rendelet 2. cikke második bekezdésének második francia bekezdése alapján vették
számításba. 
Az elbocsátások előre nem látható
jellegének bizonyítása
8.                      
A portugál hatóságok érvelése szerint a pénzügyi és
gazdasági válság és hatása nem volt előre látható. A Rohde vállalatnál az
erőteljesebbé váló verseny miatt folyamatosan súlyosbodó nehézségek
ellenére sem számítottak leépítésre, hiába nőtt az import aránya és
csökkent a fogyasztás. A vállalat piaci pozíciója egészen a válság kitöréséig
stabil volt. Ezenkívül a németországi anyavállalat csődje sem jelentett
lényeges veszélyt, mivel a vállalat 2008/09 során pénzügyi helyreállítási terv
hatálya alatt állt. 
Az elbocsátó vállalatok és a támogatásra
jogosult munkavállalók meghatározása
9.                      
A kérelem szerint a négy hónapos referencia-időszakban
összesen 974 személyt bocsátottak el a Rohde vállalattól. Az említett összes
munkavállaló közül 680 jogosult támogatásra: a portugál hatóságok becslése
szerint az elbocsátott munkavállalók mintegy 70%-a fog részt venni az EGAA
által társfinanszírozott intézkedésekben, míg a többiek más munkát fognak
találni, külföldre utaznak, nyugdíjba mennek, vagy az EGAA által
társfinanszírozott intézkedéseket kiegészítő más programokban fognak részt
venni.
10.                  
A támogatásra jogosult munkavállalók megoszlása a
következő:
 Kategória || Szám || Százalék 
 Férfiak || 88 || 13,00 
 Nők || 592 || 87,00 
 EU-állampolgárok || 680 || 100,00 
 Nem EU-állampolgárok || 0 || 0,00 
 15 és 24 év közöttiek || 1 || 0,15 
 25 és 54 év közöttiek || 632 || 92,94 
 55 és 64 év közöttiek || 45 || 6,62 
 64 évesnél idősebbek || 2 || 0,29 
Meg kell jegyezni, hogy az itt felsorolt
munkavállalók 78,5 %-a nem fejezte be az alapfokú oktatást (kilenc iskolai
osztályt), míg 17,8 % -uk alapfokú, illetve 1,2 %-uk középfokú végzettséggel
rendelkezik. A fenti kategóriákban 7 olyan munkavállaló szerepel, akik tartós
egészségügyi problémával küzdenek vagy fogyatékkal élnek. 
11.                  
A foglalkozási csoportok szerinti megoszlás a
következő:
 Kategória || Szám || Százalék 
 Törvényhozók, igazgatási vezetők és gazdasági vezetők || 2 || 0,29 
 Felsőfokú képzettséget igénylő foglalkozások || 1 || 0,15 
 Technikusok és hasonló végzettségű egyéb szakmunkaerő || 17 || 2,50 
 Adminisztratív munkaerő || 34 || 5,00 
 Szolgáltatási és értékesítési foglalkozások || 3 || 0,44 
 Szakképzettséget igénylő ipari foglalkozások || 537 || 78,97 
 Gépkezelők, összeszerelők és járművezetők || 20 || 2,94 
 Alacsonyabb szakképesítést igénylő foglalkozások || 66 || 9,71 
12.                  
Az 1927/2006/EK rendelet 7. cikkének megfelelően
Portugália megerősíti, hogy az EGAA végrehajtásának különböző
szakaszaiban és különösen az EGAA-hoz való hozzáférésben mind jelenleg, mind a
jövőben a nők és a férfiak egyenlőségét szem előtt tartó és
diszkriminációellenes politikát alkalmaz és fog is alkalmazni.
Az érintett terület, valamint az ott működő
hatóságok és érdekelt felek bemutatása
13.                  
Az érintett terület főként Santa Maria Da
Feira település, ahol a Rohde vállalat székhelye található. A leépítések
azonban a szomszédos Ovar települést is érintették. Ezek a következő két
NUTS II régióban találhatók: Norte és Centro. 
14.                  
Norte régió Portugália legsűrűbben lakott
és legiparosodottabb területe, főként a tradicionális iparágak
(textilipar, ruhaipar, cipőgyártás, faipar) jelenlétével, de a
közelmúltban a szolgáltatási ágazat is fejlődésnek indult. Mindezekben az
ágazatokban túlsúlyban vannak a kis- és középvállalkozások. A régióban még
mindig sok gondot okoz az alacsony iskolázottsági szint – amely különösen az idősebb
generációra jellemző – és a tartós munkanélküliség. 
15.                  
Centro régiót alacsony népsűrűség és
jelentős demográfiai egyensúlytalanságok jellemzik, amelyek főként az
elnéptelenedésből és a lakosság fokozatos elöregedéséből adódnak. A
termelési szerkezet diverzifikált, de az iparra főként a hagyományos
ágazatok dominanciája jellemző. A Norte régióhoz hasonlóan Centróban is
alacsony a képzettségi szint. A munkanélküliség az elsődleges ágazat és a
hagyományos iparágak visszaszorulása miatt egyre súlyosabb problémát okoz. 
16.                  
Mindkét régiónak sérülékeny a foglalkoztatási
szerkezete, és nagy problémát okoz a munkaerő alacsony képzettségi
szintje, az alacsony bérek, valamint a bizonytalan foglalkoztatási formák.
17.                  
A fő érdekeltek a decentralizált munkaügyi
központokat és szakképzési központokat üzemeltető Instituto do Emprego e
Formacao Profissional (IEFP, I.P.) állami intézmény és a szociális partnerek (a
munkáltatói szervezek közé tartoznak a Cipő-, Bőrösszetevő- és Bőrcikk-gyártók
Portugáliai Szövetsége és annak fiókszervezetei, valamint a szakszervezetek,
köztük a Portugál Textilipari-, Gyapjú, Ruházati-, Cipő- és Bőripari
Dolgozók Szakszervezeteinek Szövetsége). Az önkormányzatok és szervezeteik (főként
Porto vonzáskörzetében), az egyetemek és politechnikumok, valamint a Cipőipari
Technológiai Központ is fontos szerepet játszanak. 
Az elbocsátások várható hatása a helyi,
regionális vagy országos foglalkoztatásra
18.                  
A Nemzeti Statisztikai Intézet (INE) szerint
Portugáliában 2010 harmadik negyedévében a munkanélküliségi ráta 10,9 % volt,
ami 1,1 %-kal haladja meg a 2009 azonos időszakában mértet. A Norte
régióban a munkanélküliség a 2009 harmadik negyedévében mért 11,6 %-ról 2010
ugyanezen időszakában 13,2 %-ra nőtt, és ezzel az ország legmagasabb
munkanélküliségi rátája lett. A Centro régióban a munkanélküliség kis mértékben
növekedett csak (7,2 %-ról 7,4 %-ra ugyanezen időszakban). 
Az Entre Douro e Vouga nevű NUTS III régión
belül a Rohde vállalat székhelyének otthont adó Santa Maria da Feira
településen volt legmagasabb a munkanélküliség. A Centro régió Ovar településén
a munkanélküliség meghaladja az országos átlagot. 
Ezzel összefüggésben a Rohde bezárásának közvetlen
eredménye 980 munkavállaló elbocsátása volt, amely súlyos hatással járt a már
így is a nemzeti átlag feletti munkanélküliséggel küzdő települések
életére. 
19.                  
A portugál hatóságok jelentése szerint a leginkább
tradicionális ipari ágazatokból, köztük a cipőgyártásból kikerülő
munkanélküliek csoportját igen alacsony képzettségi szint, és ebből
adódóan a más tevékenységre való átképzéssel kapcsolatos nagyobb nehézségek
jellemzik. 
A finanszírozásra javasolt, személyre
szabott szolgáltatások összehangolt csomagja és annak tételes bontásban
meghatározott, becsült költségei, valamint a strukturális alapok által
támogatott intézkedésekkel mutatott kiegészítő jelleg
20.                  
Az alábbiakban a javasolt intézkedéstípusok felsorolása
következik; ezek az intézkedéstípusok összehangolt csomagot képeznek, amely a
munkavállalók munkaerőpiacra történő visszailleszkedését célzó,
személyre szabott szolgáltatásokból áll:
·                   
Információ és iránymutatás: Az információs intézkedések a potenciális kedvezményezetteknek a
rendelkezésre álló intézkedésekről való tájékoztatására, a munkavállalók
aktív részvételre ösztönzésére, munkaerő-piaci információk nyújtására,
valamint azokat az intézkedéseket felsoroló személyes foglalkoztatási tervek
meghatározására és kiigazítására terjednek ki, amelyekben a munkavállalók részt
kívánnak venni. Ezt a profilkészítést a munkaügyi központok végzik, az EGAA
társfinanszírozása nélkül. A célcsoportban szereplő munkavállalók közül
várhatóan 250-en fognak összetettebb iránymutatási foglalkozáson részt venni.
Ezek a foglalkozások a szakképzésben való részvételre, munkakör-átképzési és
személyes fejlesztési képzések igénybe vételére ösztönzik a munkavállalókat,
beleértve az önbecsülésük és munkakeresési technikáik fejlesztését is. Az
intézkedések során a munkavállalók étkezést és utazási hozzájárulást kapnak. 
·                   
A kompetenciák elismerése, jóváhagyása és
oklevéllel való tanúsítása: Az elismert „új lehetőségek
központjai” (New Opportunities Centres, NOC) segítségével a munkavállalók
meghatározzák az életük során formális és informális úton megszerzett tudást és
készségeket. Egyéni- és csoportfoglalkozások során szakképzett trénerek
segítségével a tanulási folyamatuk állomásait tartalmazó portfoliót készítenek.
Speciális panelfoglalkozásokat szerveznek azon munkavállalók számára, akiknek
speciális kompetenciákra van szükségük iskolai vagy szakképzési oklevél
megszerzéséhez. Az NOC-központokat a szakképzési központok fogják közös
irányítás alatt üzemeltetni. 
·                   
Szakképzés: A
munkavállalók végzettségüknek és készségeiknek leginkább megfelelő képzést
kapnak, ami segíti őket a munkába való visszaintegrálódásba. A képzések a
következők lehetnek: kettős (iskolai végzettséget és szakképzést
egyaránt igazoló) oklevelet adó felnőttképzési programok, moduláris
(rugalmas, rövid távú, a nemzeti szakképzési jegyzékben szereplő képzési
egységekből álló) képzések, és a munkaerő-piac igényeit kielégítő
speciális (a nemzeti szakképzési jegyzékben nem szereplő) képzések. A
képzési programokat a szakképzési központok és az IEFP által elismert
kompetenciákkal rendelkező más intézmények nyújtják. A képzési, étkezési,
utazási juttatásokat, az egyéni balesetbiztosítást és a szállást szigorú
korlátok és feltételek mellett nyújtják. 
·                   
Képzési támogatás egyéni kezdeményezésre: Ez lehetővé teszi a munkavállalók számára, hogy elismert képzési
intézmények által nyújtott, a személyes képzési tervükbe illeszkedő, velük
egyeztetett kurzusokat végezzenek el. Az ebben a képzési formában részt vevő
munkavállalók szigorú feltételek mellett ösztöndíjat kaphatnak. Egymást követően
vagy párhuzamosan több kurzuson is részt vehetnek azzal a feltétellel, hogy
betartják a vállalt korlátozásokat. 
·                   
Az önálló elhelyezkedés támogatása: Ilyen támogatásban azok a munkavállalók részesülhetnek, akik az
EGAA-intézkedéscsomag végrehajtási időszaka során saját erőből
találnak új állást, határozatlan idejű vagy legalább hat hónapra szóló
szerződéssel. A támogatás összege a munkaszerződés időtartamától
függ, és magasabb is lehet, amennyiben az új munkahely több mint 100 km-re
található a munkavállaló lakóhelyétől.
·                   
A munkaerő-felvétel ösztönzése: Az új munkahelyek létrehozásának ösztönzésére pénzügyi támogatás
adható azoknak a munkaadóknak, akik EGAA-támogatásra jogosult munkavállalóval
teljes munkaidőben történő foglalkoztatásról szóló munkaszerződést
írnak alá. A munkaszerződésnek legalább 12 hónapra kell szólnia, és a
határozatlan idejű munkaszerződések esetében a támogatás összege
magasabb. 
·                   
Vállalkozói támogatás:
Azon munkavállalók részére, akik saját vállalkozást kívánnak indítani, a
kisvállalkozások létrehozásával és vezetésével kapcsolatos specifikus
ismereteket és képességeket fejlesztő képzést szerveznek. A képzésben való
részvétel kötelező feltétele a vállalkozásindításhoz nyújtott támogatást
odaítélő határozat meghozatalának, kivéve azokat az eseteket, ahol
bizonyítható a meglévő képzettség vagy megfelelő tapasztalat. A
projekthez nyújtott technikai segítség az üzleti koncepció kidolgozását, az
üzleti terv elkészítését, a vállalkozás megalapítását és a működés első
évében a projekt nyomon követését támogató tevékenységeket foglal magában.
·                   
Saját vállalkozás létrehozásához nyújtott
támogatás: A munkavállalók 20 000 EUR vissza
nem térítendő támogatást kapnak minden – de legfeljebb három – létrehozott
munkahely után, beleértve a vállalkozó munkahelyét is. A létrehozott
munkahelyeket más EGAA-kedvezményezettekkel vagy a régió munkaügyi
központjaiban regisztrált munkanélküliekkel kell betölteni, és minimum két éves
időtartamra, teljes munkaidőre szóló munkaszerződéseket kell
kötni. Az étkezési, utazási juttatásokat és az egyéni balesetbiztosítást
szigorú korlátok és feltételek mellett ítélik meg.
·                   
Beilleszkedési terv: A
beilleszkedési terv teszi lehetővé a munkavállalók számára, hogy 6 – 12
hónapon keresztül, legalább heti 30 órában munkahelyi tapasztalatot
szerezzenek. Az intézkedés célkitűzése az, hogy a munkavállalók
kapcsolatban maradjanak kollegáikkal, elkerülve az izolálódás és
motivációvesztés állapotát, valamint lehetőséget teremtsen új ismeretek és
készségek elsajátítására, így javítva a foglalkoztathatóságot a beilleszkedési
időszakot követően. A munkavállalókat korlátozott időre
nonprofit munkaadói egységeknél helyezik el, és ez idő alatt bérezés
helyett étkezési és utazási támogatásban, biztosításban, valamint havi pénzbeni
juttatásban részesülnek.
21.                  
Az EGAA végrehajtásához kapcsolódó, a kérelemben az
1927/2006/EK rendelet 3. cikke szerint feltüntetett kiadások irányítási és
ellenőrzési, valamint tájékoztatási és népszerűsítési tevékenységeket
takarnak.
22.                  
A portugál hatóságok által ismertetett, személyre
szabott szolgáltatások az 1927/2006/EK rendelet 3. cikkében meghatározott
támogatható tevékenységek közé sorolható aktív munkaerő-piaci
intézkedéseknek minősülnek. A portugál hatóságok e szolgáltatások
összköltségét 2 135 000 EUR-ra, az EGAA végrehajtásához
kapcsolódó kiadásokat pedig 95 000 EUR-ra (az összköltség
4,26 %-ára) becsülik. Az EGAA-ból igényelt teljes hozzájárulás összege
1 449 500 EUR (az összköltségek 65 %-a).
 Intézkedések || A támogatásra jogosult munkavállalók becsült száma || Becsült költségek (egy támogatásra jogosult munkavállalóra) (EUR) || Összköltség (EGAA és nemzeti társfinanszírozás) (EUR) 
 Személyre szabott szolgáltatások (az 1927/2006/EK rendelet 3. cikkének első bekezdése) 
 Információ és iránymutatás || 250 || 160 || 40 000 
 A kompetenciák elismerése, jóváhagyása és oklevéllel való tanúsítása || 250 || 640 || 160 000 
 Szakképzés || 150 || 6 000 || 900 000 
 Képzési támogatás egyéni kezdeményezésre || 20 || 4 000 || 80 000 
 Az önálló elhelyezkedés támogatása || 80 || 1 000 || 80 000 
 A munkaerő-felvétel ösztönzése || 50 || 2 300 || 115 000 
 Vállalkozói támogatás || 30 || 2 000 || 60 000 
 Saját vállalkozás létrehozásához nyújtott támogatás || 20 || 20 000 || 400 000 
 Beilleszkedési terv || 100 || 3 000 || 300 000 
 Az összes személyre szabott szolgáltatás részösszege ||   || 2 135 000 
 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) 
 Előkészítő tevékenységek ||   || 2 000 
 Irányítás ||   || 90 000 
 Tájékoztatás és nyilvánosság ||   || 2 000 
 Ellenőrzési tevékenységek ||   || 1 000 
 Az EGAA végrehajtásához kapcsolódó kiadások részösszege ||   || 95 000 
 Becsült költség összesen ||   || 2 230 000 
 EGAA-hozzájárulás (az összköltségek 65 %-a) ||   || 1 449 500 
23.                  
Portugália megerősíti, hogy a fent ismertetett
intézkedések kiegészítik a strukturális alapok által finanszírozott
intézkedéseket. Portugália emellett pontos ellenőrzési nyomvonalat fog
biztosítani az EGAA-ból finanszírozott tevékenységekhez, és megerősíti,
hogy azokhoz nem kérelmeznek vagy használnak fel további uniós finanszírozást.
Az érintett munkavállalóknak nyújtott
személyre szabott szolgáltatások kezdetének tényleges vagy tervezett időpontja
24.                  
Portugália 2010. május 20-án kezdte meg az EGAA
általi társfinanszírozásra javasolt, összehangolt csomag keretében a személyre
szabott szolgáltatások nyújtását az érintett munkavállalóknak. Ez az időpont
tekintendő tehát az EGAA-ból nyújtandó valamennyi támogatásra való
jogosultság kezdetének.
A szociális partnerekkel való
konzultáció során követett eljárások
25.                  
Az EGAA-kérelmet az IEFP (Instituto do Emprego e
Formação Profissional, az állami foglalkoztatási szolgálat) igazgatótanácsának
2010. november 29-i ülésén terjesztették elő. Az IEFP, amely egyben az
EGAA irányító és kifizető hatósága Portugáliában, önmagában egy
háromoldalú testület. 
26.                  
A portugál hatóságok megerősítették, hogy a
nemzeti és uniós jogszabályokban a csoportos elbocsátások vonatkozásában előírt
követelményeket betartották.
Tájékoztatás a nemzeti jog alapján vagy
kollektív szerződések értelmében kötelezően végrehajtandó
intézkedésekről
27.                  
Az 1927/2006/EK rendelet 6. cikkében foglalt kritériumok
tekintetében a portugál hatóságok kérelmükben:
·      megerősítették, hogy az EGAA-ból származó pénzügyi hozzájárulás
nem helyettesíti azokat az intézkedéseket, amelyek meghozatala a nemzeti jog
vagy kollektív szerződések alapján a vállalatok felelőssége;
·      bizonyították, hogy az intézkedések az egyes munkavállalóknak nyújtanak
segítséget, és nem vállalkozások vagy ágazatok szerkezetátalakítására
irányulnak;
·      megerősítették, hogy a fent említett támogatható intézkedésekre
más uniós pénzügyi eszközből nem folyósítanak támogatást.
Irányítási és ellenőrzési
rendszerek 
28.                  
Portugália értesítette a Bizottságot, hogy a
pénzügyi hozzájárulások kiosztását az Instituto do Emprego e Formação
Profissional, az állami foglalkoztatási szolgálat fogja irányítani és ellenőrizni.
Az általános irányítást a Foglalkoztatási Minisztérium végzi a Szakképzési
Minisztérium, a Pénzügyi és gazdálkodásellenőrzési hivatal, valamint a
Norte és Centro régiók küldöttségeinek segítségével. Az átfogó pénzügyi
irányítást a Pénzügyi és gazdálkodásellenőrzési hivatal végzi. A
támogatások jóváhagyásáért és kifizetéséért a Norte és Centro régió küldöttei a
felelősek. Az aktív intézkedések nagy részét a leginkább érintett
települések munkaügyi központjai és partneregységei, azaz a közös szakképzési
központok végzik. Portugália megerősítette, hogy a feladatoknak a megfelelő
egységeken belüli és ezen egységek közötti elkülönítésének elvét tiszteletben
tartják.
Az Instituto de Gestão do Fundo Social Europeu
(IGFSE), az Európai Szociális Alapot kezelő intézet felel az EGAA-kérelem
könyvvizsgálatáért és ellenőrzéséért.
Finanszírozás
29.                  
Portugália kérelme alapján az összehangolt,
személyre szabott szolgáltatási csomaghoz javasolt EGAA-hozzájárulás (beleértve
az EGAA végrehajtásához kapcsolódó kiadásokat) 1 449 500 EUR,
amely az összköltségek 65 %-át teszi ki. A Bizottság által az EGAA terhére
javasolt forrásallokáció a Portugália által rendelkezésre bocsátott
információkon alapul.
30.                  
Figyelembe véve az EGAA-ból folyósítható pénzügyi
hozzájárulásnak az 1927/2006/EK rendelet 10. cikkének (1) bekezdése
szerint meghatározott maximális összegét, továbbá az előirányzatok
átcsoportosításához megállapított mozgásteret, a Bizottság azt javasolja, hogy
a fent említett teljes összeget folyósítsák az EGAA-ból; az összeg a pénzügyi
keret 1a. fejezetében különítendő el.
31.                  
A javasolt pénzügyi hozzájárulás összege lehetővé
teszi, hogy – az 1927/2006/EK rendelet 12. cikkének (6) bekezdésében
szereplő előírás szerint – az év utolsó négy hónapjában az EGAA-ra
elkülönített éves maximális összeg több mint 25 %-a továbbra is
rendelkezésre álljon támogatások kifizetésére.
32.                  
Az EGAA-ból történő forrásallokációra tett
javaslat révén a Bizottság a 2006. május 17-i intézményközi
megállapodás 28. pontjának megfelelően kezdeményezi az egyszerűsített
háromoldalú eljárást, hogy az EGAA igénybevételének szükségességét és az
igényelt összegeket illetően biztosítsa a költségvetési hatóság két ágának
egyetértését. A Bizottság felkéri a költségvetési hatóság két ága közül azt,
amelyik a megfelelő politikai szinten előbb jut egyetértésre az
igénybevételre irányuló javaslattervezet ügyében, hogy szándékáról értesítse a
másik ágat és a Bizottságot. A költségvetési hatóság bármelyik ágának elutasító
véleménye esetén hivatalos háromoldalú egyeztetést kell kezdeményezni.
33.                  
A Bizottság a 2011. évi költségvetés
kötelezettségvállalási előirányzataiba irányuló külön átcsoportosítási
kérelmet nyújt be a 2006. május 17-i intézményközi megállapodás
28. pontjának megfelelően.
A kifizetési előirányzatok forrása 
34.                  
A 2011. évi költségvetés 2. módosítása
50 000 000 EUR-val növelte az EGAA 04.0501 költségvetési sorában
szereplő összeget. A kérelemben igényelt 1 449 500 EUR összegre
az ebben a költségvetési sorban előirányzott összeg fog fedezetet
biztosítani.
Javaslat
AZ EURÓPAI PARLAMENT ÉS A TANÁCS
HATÁROZATA
az Európai Globalizációs Alkalmazkodási
Alapnak az Európai Parlament, a Tanács és a Bizottság közötti, a költségvetési
fegyelemről és a pénzgazdálkodás hatékonyságáról és eredményességéről
szóló, 2006. május 17-i intézményközi megállapodás 28. pontja alapján
történő igénybevételéről (Portugália „EGF/2010/026 PT/Rohde”
referenciaszámú kérelme)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről
szóló szerződésre,
tekintettel az Európai Parlament, a Tanács és
a Bizottság között létrejött, a költségvetési fegyelemről és a
pénzgazdálkodás hatékonyságáról és eredményességéről szóló,
2006. május 17-i intézményközi megállapodásra[5] és különösen annak 28. pontjára,
tekintettel az Európai Globalizációs Alkalmazkodási
Alap létrehozásáról szóló, 2006. december 20-i 1927/2006/EK európai
parlamenti és tanácsi rendeletre[6] és
különösen annak 12. cikke (3) bekezdésére,
tekintettel az Európai Bizottság javaslatára[7],
mivel:
(1)       Az Európai Globalizációs
Alkalmazkodási Alap (a továbbiakban: EGAA) azzal a céllal jött létre, hogy
kiegészítő támogatást nyújtson a globalizáció hatására a
világkereskedelemben bekövetkezett fő strukturális változások
következtében elbocsátott munkavállalóknak a munkaerőpiacon történő
újbóli beilleszkedéshez.
(2)       A 2009. május 1-je
után benyújtott kérelmek tekintetében az EGAA hatálya kibővült az olyan
munkavállalók támogatásával, akik közvetlenül a pénzügyi és gazdasági
világválság miatt veszítették el állásukat.
(3)       A 2006. május 17-i
intézményközi megállapodás az EGAA igénybevételét évi 500 millió EUR
felső korlátig engedélyezi.
(4)       Portugália a Rohde
vállalatnál történt elbocsátásokra tekintettel 2010. november 26-án
az EGAA igénybevételére irányuló kérelmet nyújtott be, majd 2011. május 19-ig
további információval egészítette ki azt. A kérelem eleget tesz az
1927/2006/EK rendelet 10. cikkében a pénzügyi hozzájárulás
meghatározására vonatkozóan megállapított követelményeknek. A Bizottság ezért
1 449 500 EUR rendelkezésre bocsátására tesz javaslatot.
(5)       Az EGAA-t tehát mobilizálni
kell a Portugália által benyújtott kérelem alapján történő pénzügyi
hozzájárulás folyósítása érdekében,
ELFOGADTA EZT A HATÁROZATOT:
1. cikk
Az Európai Unió 2011. pénzügyi évre
vonatkozó általános költségvetésének keretein belül az Európai Globalizációs
Alkalmazkodási Alapból (EGAA) 1 449 000 EUR összeget kell
mobilizálni kötelezettségvállalási és kifizetési előirányzatok formájában.
2. cikk
Ezt a határozatot az Európai Unió Hivatalos
Lapjában ki kell hirdetni.
Kelt [Brüsszelben/Strasbourgban], […]-án/én.
az Európai Parlament részéről                      a
Tanács részéről
az elnök                                                          az
elnök
[1]               HL C 139., 2006.6.14., 1. o.
[2]               HL L 406., 2006.12.30., 1. o.
[3]               Az 1927/2006/EK rendelet 3. cikkének harmadik
bekezdése szerint.
[4]               A portugál hatóságok magyarázata szerint a leépítések a
referenciaidőszak során 983 dolgozót érintettek, azonban ezek közül
kilencen nem regisztráltak a munkaügyi központokban, ezért nem jogosultak részt
venni ebben a kérelemben. 
[5]               HL C 139., 2006.6.14.,
1. o.
[6]               HL L 406., 2006.12.30., 1. o.
[7]               HL C […], […], […]. o.